WEHṚAN – Nnan-d yemnadiyen deg tgemmi, ass n laṛebɛa deg Wehṛan, dakken asfugel n Yennayer yezmer ad yesɛu tasekta tadamsant d wudem amerran.
Tameɣra-a tameqrant ay yellan d aḥric seg tgemmi taqburt n tmetti d yedles idzayriyen tezmer ad tettwasnegmu akken ad teqqel tesɛa tasekta tadamsant ara d-yesɣenwen « ulzuz n Yennayer », ɣef wakken ay d-yenna yiwen n wemnadi deg yedles amaziɣ, Hamid Bilek, deg yiwet n tseɣrut i Tnegga n Yisalan n Ldzayer deg yijifeṛ n yiwen n usarag aseklan ay d-ssuddsen deg ukatar n yimalas adelsan amaziɣ.
Mass Bilek, ay igan asarag ɣef teswast tamaziɣt d umezruy-nnes, yenna-d dakken « aqeddem n umezruy, insayen d yiselsa d ayen ara yettekkin deg wejbad n yimerrayen d wesduqqes n yermuden inezzanen ay yetteddun d tmerrit, tinḍi d tkerrazt ».
« Imi taswast tamaziɣt teqqen ɣer tkerrazt, asfugel n Yennayer d talemmiẓt i ussuddes n tḥemliwin n wesḥulfu n tsuta ay d-yettnernin akken ad mahlent deg wakal, ad mmestnent tawennaḍt d ugama yernu ad ẓẓunt isekla deg ukatar n unnegmu unzig, am wakken ara zerɛent idles n ussuder n yifarisen igamanen d tuqqla ɣer wagal n tuččit ay yebnan ɣef yifarisen n tmurt », ɣef wakken ay d-yenna wemnadi-a.
Ma d amnadi deg yedles amaziɣ, Hassan Halouane, ay d-igan asarag ɣef tgemmi tamaziɣt, yenna-d dakken asfugel n Yennayer yeẓẓa deg tgemmi tadzayrit yernu aya ad yeǧǧ medden ad ssnen ilzazen d yifarisen ay yeqqnen ɣer tmeɣra-a yernu ttnuzun deg tallit-nnes.
Seg yidis niḍen, iwekked-d ɣef tḍillit n weḥraz n tmagit tadzayrit ay yellan « d iseɣ-nneɣ » d ussejhed n temsetla taɣelnawt i uqabel n wesmaḍel ay yellan d acqirrew ameqran.
Imalas adelsan amaziɣ, ara ikemmlen arma d 14 Yennayer, tebda-t-id tmehla n yedles d tiddukla n Numidya n Wehṛan s uttekki n yegzumen n tmeḍrit d waddal d ussegmi i lmend n wesfugel n tmeɣra n Yennayer.
kab_Latn kab_Latn kab_Latn kab_Latn kab_Latn kab_Latn kab_Latn